Kommissionens forordning (EF) nr. 394/2001

af 27. februar 2001

om ændring af forordning (EØF) nr. 2700/93 om gennemførelsesbestemmelser for præmien til fåre- og gedekødsproducenter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(1), senest ændret ved forordning (EF) nr. 1669/2000(2), særlig artikel 5, stk. 9,

under henvisning til Rådets forordning (EØF) nr. 3493/90 af 27. november 1990 om almindelige regler for ydelse af præmien til fåre- og gedekødsproducenter(3), senest ændret ved forordning (EF) nr. 2825/2000(4), særlig artikel 2, stk. 4, og

ud fra følgende betragtninger:

(1) Ifølge Rådets forordning (EØF) nr. 1323/90 af 14. maj 1990 om indførelse af en særlig støtte til fåre- og gedeopdræt i visse ugunstigt stillede områder i Fællesskabet(5), senest ændret ved forordning (EF) nr. 193/98(6), ydes der særlig støtte til producenter i ugunstigt stillede områder som defineret i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(7).

(2) Definitionen af en producent i et ugunstigt stillet område ifølge artikel 2, stk. 2, i forordning (EØF) nr. 3493/90 er blevet ændret og omfatter nu enhver producent af fåre- eller gedekød, hvis bedrift er beliggende i de områder, der er fastlagt i henhold til artikel 17 i forordning (EF) nr. 1257/1999, eller hvis bedrift for mindst 50 % af det udnyttede landbrugsareals vedkommende er beliggende i disse områder.

(3) Det er derfor nødvendigt at ændre forordning (EØF) nr. 2700/93 om gennemførelsesbestemmelser for præmien til fåre- og gedekødsproducenter(8), senest ændret ved forordning (EF) nr. 1410/1999(9), så den stemmer overens med den ændrede definition af en producent i et ugunstigt stillet område.

(4) Ændringen af forordning (EØF) nr. 3493/90 trådte i kraft den 23. december 2000. Da ændringen gør det lettere for producenten at følge reglerne, bør nærværende forordning anvendes fra begyndelsen af produktionsåret 2001.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -

UDSTEDT FØLGENDE FORORDNING:

Artikel 1

Artikel 1a i forordning (EF) nr. 2700/93 affattes således:

"Artikel 1a

Ansøgning om den særlige støtte i visse ugunstigt stillede områder (forordning (EØF) nr. 1323/90)

1) For at opnå den særlige støtte, der er fastsat i artikel 1 i forordning (EØF) nr. 1323/90, skal en producent, der opfylder betingelserne i artikel 2, stk. 2, andet afsnit, i forordning (EØF) nr. 3493/90:

a) og som i øvrigt har pligt til hvert år at afgive en erklæring om det samlede udnyttede landbrugsareal på sin bedrift, på et skema for ansøgning om arealstøtte som fastsat i artikel 4 i forordning (EØF) nr. 3887/92 om gennemførelsesbestemmelser for det integrerede system for forvaltning og kontrol af visse EF-støtteordninger, i denne erklæring angive de marker, der er beliggende i ugunstigt stillede områder, og som anvendes til landbrug

b) og som ikke har pligt til at afgive den i litra a) omhandlede erklæring, hvert år afgive en særlig erklæring, hvor der eventuelt henvises til systemet til identifikation af marker som fastsat i forbindelse med det integrerede system. I erklæringen angiver producenten beliggenheden af samtlige marker, han ejer, han lejer, eller som han gør brug af på en hvilken som helst måde, med angivelse af deres areal, med oplysning om de marker, der er beliggende i ugunstigt stillede områder, og som anvendes til landbrug. Medlemsstaterne kan fastsætte, at den særlige erklæring inkorporeres i ansøgningen om moderfårspræmie og/eller gedepræmie.

2) Den kompetente nationale myndighed kan anmode om, at der fremlægges et ejendomsretsbevis, en lejekontrakt eller en skriftlig aftale mellem producenter og eventuelt en attest fra den lokale eller regionale myndighed, der har stillet de arealer, der anvendes til landbrug, til rådighed for den pågældende producent. Denne attest skal indeholde oplysning om det areal, der er overdraget til producenten, med angivelse af de marker, der er beliggende i ugunstigt stillede områder.

3) Medlemsstaterne kan træffe afgørelse om, at den særlige erklæring også afgives på skemaet for ansøgningen om arealstøtte i de i stk. 1, litra b), omhandlede tilfælde.

4) Inden den 30. juni hvert produktionsår meddeler medlemsstaterne Kommissionen det antal producenter, der begrunder deres præmieansøgning med den i stk. 1, litra b), omhandlede attest, samt markernes regionale beliggenhed.

5) Producentens arealerklæring og den særlige erklæring skal kontrolleres efter artikel 6 og 7 i forordning (EØF) nr. 3887/92. De arealer, der rent faktisk fastslås ved ovennævnte procedure, anvendes ved beregning af, hvor stor en procentdel af bedriftens samlede udnyttede landbrugsareal der er beliggende i ugunstigt stillede områder.

6) Hvis det af de ovenfor nævnte dokumenter, som producenten har indgivet, fremgår, at mindst 50 % af det udnyttede landbrugsareal er beliggende i ugunstigt stillede områder, mens det ved kontrol rent faktisk konstateres, at denne procentdel er mindre end 50 %, udbetales den særlige støtte ikke, og moderfårspræmien nedsættes med en procentdel svarende til forskellen mellem den rent faktisk konstaterede procentdel og 50 %.

Er der dog tale om en urigtig erklæring, der er afgivet forsætligt eller ved grov forsømmelighed, udelukkes den pågældende producent:

- fra ordningen for moderfårs-/gedepræmie for det pågældende produktionsår, og

- fra den samme ordning for det efterfølgende produktionsår i tilfælde af en urigtig erklæring, der er afgivet forsætligt.

Denne indskrænkning anvendes ikke, hvis producenten kan påvise, at arealet blev fastlagt på grundlag af oplysninger, som den kompetente myndighed havde anerkendt."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra begyndelsen af produktionsåret 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. februar 2001.

På Kommissionens vegne

Franz Fischler

Medlem af Kommissionen

(1) EFT L 312 af 20.11.1998, s. 1.

(2) EFT L 193 af 29.7.2000, s. 8.

(3) EFT L 337 af 4.12.1990, s. 7.

(4) EFT L 328 af 23.12.2000, s. 1.

(5) EFT L 132 af 23.5.1990, s. 17.

(6) EFT L 20 af 27.1.1998, s. 18.

(7) EFT L 160 af 26.6.1999, s. 80.

(8) EFT L 245 af 1.10.1993, s. 99.

(9) EFT L 164 af 30.6.1999, s. 53.